tartuNLP/wikipedia-smugri-20251201 huggingface dataset:
Desmond O’Malley

Desmond Joseph O’Malley (2. helmikuuta 1939 – 21. heinäkuuta 2021) oli irlantilainen poliitikko joka toimi Irlannin parlamentin alahuoneen Dáil Éireannin jäsenenä sekä teollisuus- ja kauppaministerinä vuosina 1977–1981 ja 1989–1992, edistyksellisten demokraattien johtajana vuosina 1985–1993, kauppa-, kauppa- ja matkailuministerinä maaliskuusta 1982 lokakuuhun 1982, oikeusministerinä vuosina 1970–1973 sekä hallituksen pääpiiskurina ja puolustusministerin parlamentaarisena sihteerinä vuosina 1969–1970.
O’Malley oli merkittävä Fianna Fáilin jäsen ja hallituksen ministeri 1970- ja 1980-luvulla, ja hänet erotettiin puolueesta vuonna 1985. Hän perusti Progressiiviset demokraatit -puolueen ja toimi puolueen ensimmäisenä johtajana vuosina 1985–1993. Hän vetäytyi politiikasta vuoden 2002 vaaleissa
Varhainen elämä.
O’Malley syntyi Limerickissä vuonna 1939. Hänen perheensä oli pitkään ollut mukana politiikassa. Hänen äidinisänsä Denis O’Donovan joutui Black and Tansin surmaamaksi itsenäisyyssodan aikana, hänen isänsä toimi Limerickin pormestarina, ja hänen setänsä Donogh O’Malley oli opetusministeri.
O'Malley opiskeli oikeustiedettä Jesuit Crescent Collegessa ja University College Dublinissa, josta hän valmistui vuonna 1962.
Hän oli naimisissa Pat McAleerin kanssa, joka kuoli vuonna 2017. Heillä oli kuusi lasta, neljä tytärtä ja kaksi poikaa.
Society’s Pact with Satan

 Society’s Pact with Satan on Cathedralin musiikkikappale, joka julkaistaan 3. lokakuuta 2025. Kappale äänitettiin vuonna 2013 "The Last Spire" -albumin sessioissa, mutta jäi miksaamatta ja julkaisematta. Tuottaja Jaime Gomez Arellano löysi kadonneeksi luullut äänitykset käydessään läpi vanhoja studionauhojaan.
Mielialan tasaajat

Mielialan tasaajat ovat psykiatrisia lääkkeitä. Niitä käytetään mielialahäiriöiden hoitoon, joille on ominaista voimakkaat ja pitkäkestoiset mielialan vaihtelut, kuten kaksisuuntainen mielialahäiriö ja skitsoaffektiivinen häiriö.
Galeazzo II Visconti

Galeazzo II Visconti (noin 1320–1378) oli Milanon hallitsija 1349–1378. Hän oli Stefano Viscontin ja Valentina Dorian poika sekä Matteo II Viscontin ja Bernabò Viscontin veli.
Veljekset joutuivat setänsä Luchino Viscontin epäsuosioon vuonna 1346, ja heidän täytyi lähteä Milanosta. Galeazzo Visconti löysi aluksi turvapaikan Amedeo VI di Savoian luota ja sitten Vaudissa Caterina di Savoian, Azzone Viscontin lesken, luota.
Luchino Viscontin kuoltua vuonna 1349 veljekset saattoivat palata takaisin Milanoon. Seuraavana vuonna heidän toinen setänsä Giovanni Visconti antoi veljeksille tehtäväksi miehittää Bolognan. Giovanni Viscontin kuoleman jälkeen vuonna 1354 Milanon valtio jaettiin veljesten kesken. Galeazzo sai hallittavakseen läntiset alueet, joihin kuuluivat Como, Novara, Vercelli, Asti, Alba, Alessandria ja Tortona. Tammikuussa 1355 Galeazzo ja hänen veljensä saivat keisari Kaarle IV:n kruunajaisissa Milanossa keisarillisen vikaarin eli sijaishallitsijat virat. Galeazzo sai myös Ranskan monarkian tuen poikansa Gian Galeazzon ja Isabella di Valoisin mentyä naimisiin. Veljeksistä vanhin Matteo II kuoli samana vuonna ja Galeazzo jakoi Bernabòn kanssa Matteolle kuuluneet alueet.
Keisarikunnan ja Ranskan monarkian tuki takasi Viscontien valtakunnalle rauhan ajan, jonka Paviaan asettunut Galeazzo käytti valtion organisointiin. Galeazzo pyrki yhdistämään eri alueet keskitetysti hallinnoiduksi valtioksi. Galeazzo rakennutti näyttävän Pavian linnan, jonka hoviin hän kutsui taiteilijoita ja kirjailijoita, kuten Petrarcan. Galeazzo perusti linnan kirjaston sekä Pavian yliopiston.
O’Malley

O’Malley on muun muassa seuraavien henkilöiden sukunimi:
Stoltenstraßen metroasema

Stoltenstraße on Hampurin metron U4-linjan rakenteilla oleva metroasema, joka on tarkoitus avata vuonna 2027, osana linjan laajennusta Horner Rennbahnista Horner Geestiin. 
Rakenne.
Asema rakennetaan 7 metrin syvyyteen. Sille rakennetaan kaksi sivulaituria, joista kummaltakin on hissiyhteys katutasolle. Aseman käyttäjämääräksi ennustetaan 13 600 matkustajaa päivässä.
Espanjan ympäriajo 2025

Espanjan ympäriajo 2025 oli järjestyksessään 80. maantiepyöräilyn Espanjan ympäriajo. Kilpailu alkoi Italian Torinosta 23. elokuuta ja päättyi Madridiin 14. syyskuuta 2025. Espanjan ympäriajon reitti kulki Italian ja Espanjan lisäksi Ranskan ja Andorran alueilla. Kilpailussa ajettiin 21 etappia, joiden yhteispituudeksi oli kaavailtu 3185,90 kilometriä. Kilpailussa ajettiin yksi henkilökohtainen aika-ajo ja joukkueaika-ajo. Muista etapeista neljä oli luokiteltu tasamaaetapeiksi, kuusi vuorietapiksi ja loput keskivaikeiksi vuorietapeiksi tai mäkietapeiksi.
Jonas Vingegaard voitti kilpailun minuutin ja 16 sekunnin erolla João Almeidaan, Tom Pidcock sijoittui kolmanneksi. Pistekilpailun voitti Mads Pedersen, mäkikirikilpailun Jay Vine, nuorten kilpailun Matthew Riccitello ja joukkuekilpailun UAE Team Emirates.
Vuoden 2025 Espanjan ympäriajon aikana esiintyi useita protesteja kilpailuun osallistunutta Israel-Premier Tech -tallia kohtaan. Joukkueaika-ajoetapilla Palestiinan lippuja liehuttaneet henkilöt ryntäsivät tielle häiritsemään joukkueen etenemistä. Kymmenennellä etapilla tiellä juosseet mielenosoittajat aiheuttivat Intermarché-Wanty -joukkueen Simone Petillin loukkaantumisen. Kilpailun 11. etappi jouduttiin keskeyttämään ja neutralisoimaan, kun maalialueella Bilbaossa oli tietojen mukaan 2000 protestoijaa tukkimassa tietä. 13. etapilla irtiottoryhmä joutui pysähtymään Palestiinan lippuja heiluttaneen ryhmän edessä. Mielenosoittajat onnistuivat myös kaappaaman virallisen kisaradion kahdeksi päiväksi haltuunsa. Kilpailun 16. etappi jouduttiin keskeyttämään kahdeksan kilometriä ennen maalia protestoijien suljettua tien lähellä nousun huipulle kaavailtua maalia. Viimeinen etappi jouduttiin keskeyttämään mielenosoittajien seisoessa kilpailureitillä ja kahinoidessa poliisin kanssa. Keskushallituksen tiedottajan mukaan mielenosoitukseen osallistui yli 100 000 ihmistä.
Etapit.
Lähde: Pro Cycling Stats
Sulo Ohtonen

Sulo Ohtonen (12. joulukuuta 1912 Kajaani – 18. syyskuuta 1985 Kajaani) oli suomalainen hiihtäjä ja jatkosodan ajan kaukopartiomies.
Vuosina 1928–1937 hän pelasi jalkapalloa paikallisessa Kajaanin Palloilijat (KaPa) -seurassa. Jatkosodan aikana hän siirtyi maastohiihdon pariin. Tällöin hän kuului kaukopartiojoukkoihin osallistuen muun muassa luutnantti Ilmari Honkasen johtamaan kaukopartioon, joka tuhosi Petrovski Jamin huoltokeskuksen helmikuussa 1942. Sotilasarvoltaan Ohtonen oli alikersantti.
Sulo Ohtosen parhaat hiihtovuodet ajoittuivat jaksolle 1941–1948. Hän oli tosin jo ennen sotavuosia noussut maakunnalliseen kärkeen ja osallistui muun muassa vuoden 1938 Lahdessa järjestettyihin MM-hiihtoihin, joihin siinä vaiheessa kansalliset hiihtäjätkin saattoivat osallistua. Sijoitus 18 km:llä oli vaatimaton eli 49. Parhaina hiihtovuosinaan Ohtonen saavutti kaksi Suomen mestaruutta eli vuoden 1943 ja 1947 SM-kultaa 50 kilometrillä. Vuoden 1945 Salpausselän kisoissa hän oli Oskari Rouvisen voittamalla 50 km:llä kolmas. Vuoden 1948 Puijon kisoissa hän oli toinen Tauno Kirveksen voittamalla 50 km:llä. Hän yritti päästä vielä vuoden 1948 talviolympialaisiin, mutta karsintakisoissa ei tullut menestystä; useimmissa niissä hänellä tuli keskeytyksiä. Hän esiintyi sen jälkeen vielä Kainuun piirin hiihtokisoihin aina vuoteen 1952 asti.
Sotavuosien jälkeen hän toimi muutaman vuoden Kainuun Hiihtoseuran johtokunnassa. Oikealta ammatiltaan Ohtonen oli myyntimies, asuin- ja työpaikkanaan synnyinkaupunki Kajaani.
Ohtosen isä oli Jaakko Ohtonen ja äiti Reeta Kärnä.
Nadia Battocletti

Nadia Battocletti (s. 12. huhtikuuta 2000) on italialainen yleisurheilija, joka kilpailee kestävyysjuoksuissa. Hän on 10 000 metrin juoksun olympiamitalisti, 5 000 metrin ja 10 000 metrin juoksun MM-mitalisti sekä rata-, maantie- ja maastojuoksujen Euroopan-mestari.
Battocletti saavutti useita mitaleja alle 20- ja alle 23-vuotiaiden EM-kilpailuissa sekä ratamatkoilla että maastojuoksussa.
Ensimmäisissä olympiakisoissaan Tokiossa 2021 Battocletti sijoittui 5 000 metrillä seitsemänneksi. Sama seitsemäs sija oli tuloksena Münchenin EM-kilpailuissa 2022. Vuonna 2023 hän sijoittui Istanbulin sisäratojen EM-kilpailuissa 3 000 metrillä neljänneksi. Budapestin MM-kilpailuissa 2023 hän pääsi 5 000 metrin alkueristä loppukilpailuun, jossa hän jäi 16:nneksi. Saman vuoden lopulla hän saavutti hopeaa maastojuoksun EM-kilpailuissa.
Battocletti voitti Rooman EM-kilpailuissa 2024 kultaa sekä 5 000 metrillä että 10 000 metrillä. Pariisin olympialaisissa hän sijoittui 5 000 metrillä neljänneksi edellään kaksi kenialaista ja Alankomaiden Sifan Hassan sekä saavutti 10 000 metrillä hopeaa hävittyään Kenian Beatrice Chebetille 0,1 sekunnin erolla ja juostuaan uuden Italian-ennätyksen 30.43,35. Vuoden 2024 lopulla Battocletti voitti maastojuoksun Euroopan-mestaruuden sekä henkilökohtaisessa kilpailussa että joukkuekilpailussa.
Battocletti voitti huhtikuussa 2025 kultaa maantiejuoksun EM-kilpailujen 10 kilometrillä. Tokion MM-kilpailuissa 2025 hän saavutti 10 000 metrillä hopeaa Italian-ennätyksellä 30.38,23 edellään Beatrice Chebet 0,62 sekunnin päässä sekä 5 000 metrillä pronssia ajalla 14.55,42 edellään kenialaiset Chebet ja Faith Kipyegon.
Battoclettin ennätysajat hänen päämatkoillaan ovat 5 000 metrillä Italian-ennätys 14.23,15, jonka hän juoksi Timanttiliigan osakilpailussa Roomassa 6. kesäkuuta 2025, ja 10 000 metrillä Tokion MM-kilpailuissa juostu Italian-ennätys 30.38,23. Maantiellä hän on juossut 5 kilometriä Euroopan-ennätysaikaan 14.32 Tokiossa 3. toukokuuta 2025 ja 10 kilometriä Italian-ennätykseen 31.10 Brysselin EM-kilpailuissa 13. huhtikuuta 2025.
Janeth Chepngetich

Janeth Chepngetich (s. 23. heinäkuuta 1998) on kenialainen yleisurheilija, joka kilpailee kestävyysjuoksuissa.
Chepngetich voitti maaliskuussa 2024 Accrassa kilpailluissa Afrikan kisoissa kultaa 10 000 metrin juoksussa. Heinäkuussa 2025 hän voitti Kenian MM-karsintakilpailuissa Nairobissa 10 000 metriä ajalla 30.27,02.
Chepngetichin ennätys 10 000 metrillä on toukokuussa 2024 Prefontaine Classic -kilpailuissa Eugenessa, Yhdysvalloissa juostu 30.04,97. Hän sijoittui viidenneksi tuossa juoksussa, jossa hänen maannaisensa Beatrice Chebet juoksi maailmanennätyksen 28.54,14. Vuotta myöhemmin samassa tapahtumassa Chepngetich juoksi 5 000 metrin ennätyksensä 14.40,25 ja sijoittui 12:nneksi, kun jälleen Chebet teki maailmanennätyksen 13.58,06. Tokion MM-kilpailuissa 2025 Chepngetich keskeytti 10 000 metrillä.
Emeka Egbuka

Emeka Egbuka (s. 14. lokakuuta 2002 Tacoma, Washington, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Egbuka edustaa NFL-joukkue Tampa Bay Buccaneersia. Ennen NFL-uraansa hän edusti Ohion osavaltionyliopiston joukkuetta. Buccaneers varasi hänet ensimmäisellä kierroksella 19. varausvuorolla . Toukokuussa 2025 Egbuka teki Buccaneneersin kanssa nelivuotisen ja yhteensä 18,1 miljoonan dollarin arvoisen tulokassopimuksen. Egbuka on pelannut yhden NFL:n runkosarjan ottelun. Tässä ottelussa hänellä oli neljä kiinniottoa, 67 kiinniotoilla edettyä jaardia ja kaksi kiinniotoilla tehtyä touchdownia. Hän eteni juoksemalla yhdeksän jaardia. Uran tilastot päivitetty kauden 2025 ensimmäisen peliviikon jälkeen 10. syyskuuta 2025.
Berliner Torin rautatieasema

Berliner Tor on rautatieasema Hampurin keskustassa, Saksassa, jota palvelevat Hampurin metron linjat U2, U3 ja U4 ja S-Bahnin linjat S1, S2 ja S5. Asema on yksi Hampurin vilkkaimmista junaliikenteen solmukohdista. Asemaa käyttää arkisin 120 735 matkustajaa päivässä. 
Historia.
Asema vaurioitui operaatio Gomorrahin aikana vuonna 1943, aseman vauriot olivat niin vakavat, että se suljettiin 27. heinäkuuta 1943. Asema avattiin uudelleen 19. tammikuuta 1948, jolloin se toimi Schlumpin kautta Barmbekiin kulkevien junien pääteasemana, ja 1. heinäkuuta 1949 alkaen junat liikennöivät jälleen Mundsburgiin.
Vuosina 1962–1964 vanhan aseman pohjoispuolelle rakennettiin uusi asema, joka avattiin 10. toukokuuta 1964, minkä jälkeen vanha asema purettiin. Vuosina 1964-1966 asemaa laajennettiin kaksiraiteisesta neliraiteiseksi. 2. tammikuuta 1967 alkaen U3 on palvellut asemaa, ja U4 aloitti liikennöinnin asemalle 29. marraskuuta 2012. Aseman peruskorjaus aloitettiin 27. maaliskuuta 2025, ja sen on tarkoitus valmistua vuonna 2028.
Agnes Jebet Ngetich

Agnes Jebet Ngetich (s. 23. tammikuuta 2001) on kenialainen yleisurheilija, joka kilpailee kestävyysjuoksuissa. Hän on saavuttanut mitaleja maastojuoksun MM-kilpailuissa.
Ngetich kilpaili ratajuoksujen arvokilpailuissa ensimmäisen kerran Budapestin MM-kilpailuissa 2023 ja sijoittui 10 000 metrin juoksussa kuudenneksi. Heinäkuussa 2025 Prefontaine Classic -kilpailuissa Eugenessa, Yhdysvalloissa hän sijoittui toiseksi 5 000 metrin juoksussa, jossa hänen maannaisensa Beatrice Chebet alitti ensimmäisenä naisena 14 minuutin rajan. Ngetichin aika 14.01,29 nosti hänet kaikkien aikojen tilastossa kolmanneksi. Myöhemmin samassa kuussa Ngetich sijoittui Kenian MM-karsinnoissa toiseksi 10 000 metrillä ennätyksellään 30.27,38. Elokuussa hän voitti Brysselissä Timanttiliigaan kuuluvassa Memorial Van Damme -tapahtumassa 5 000 metrin juoksun ajalla 14.24,99. Syyskuussa Tokion MM-kilpailuissa 2025 hän sijoittui 10 000 metrillä neljänneksi.
Ngetich saavutti maastojuoksun MM-kilpailuissa pronssia Bathurstissa 2023 ja sijoittui neljänneksi Belgradissa 2024. Jälkimmäisessä kilpailussa hän tuli maaliin viidentenä edellään neljä kenialaista, mutta neljänneksi alun perin sijoittunut Emmaculate Anyango hylättiin marraskuussa 2024 julkistetun dopingtuomion myötä. Ngetich sai joukkuekilpailun kultamitalin noissa molemmissa kisoissa.
Maantiejuoksussa Ngetich juoksi tammikuussa 2024 Valenciassa 10 kilometrin maailmanennätyksen 28.46. Hän voitti lokakuussa 2024 Valencian puolimaratonin ajalla 1.03.04, joka oli uusi Kenian-ennätys ja jäi vain 13 sekunnin päähän maailmanennätyksestä.
Horner Geestin metroasema

Horner Geest on Hampurin metron U4-linjan rakenteilla oleva pääteasema, joka on tarkoitus avata vuonna 2027. Suunnitteluvaiheessa aseman nimi oli Dannerallee. Aseman rakennustyöt aloitettiin 6. huhtikuuta 2020 ja harjannostajaisia vietettiin 7. heinäkuuta 2025. Asema rakennetaan siten, että linjaa voidaan jatkaa myöhemmin Jenfeldin suuntaan. Aseman käyttäjämääräksi ennustetaan 13 600 matkustajaa päivässä.
Cam Ward (amerikkalaisen jalkapallon pelaaja)

Cameron ”Cam” Ward (s. 25. toukokuuta 2002 West Columbia, Texas, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on pelaaja, ja hän edustaa NFL-joukkue Tennessee Titansia. Ennen NFL-uraansa hän pelasi University of the Incarnate Word -yliopiston, Washingtonin osavaltionyliopiston ja Miamin yliopiston joukkueissa.
Titans varasi hänet koko varaustilaisuuden ensimmäisenä pelaajana . Toukokuussa 2025 Ward teki Titansin kanssa nelivuotisen ja yhteensä 48,7 miljoonan dollarin arvoisen tulokassopimuksen. Ward on pelannut yhden NFL:n runkosarjan ottelun. Tässä ottelussa hänellä oli 12 onnistunutta heittoa 28 heittoyrityksestää ja 112 heitoilla edettyä jaardia. Hänen heittojensa onnistumisprosentti on 42,9%. Hän rähmäsi pallon yhden kerran. 
"Uran tilastot päivitetty kauden 2025 ensimmäisen peliviikon jälkeen 10. syyskuuta 2025."
Geranyyliformiaatti

Geranyyliformiaatti (C11H18O2) on tyydyttymättömiin estereihin kuuluva orgaaninen yhdiste. Yhdistettä käytetään ainesosana hajusteissa. Luonnossa geranyyliformiaattia esiintyy muun muassa kurjenpolvissa ja suopursussa.
Ominaisuudet, valmistus ja käyttö.
Huoneenlämpötilassa geranyyliformiaatti on väritöntä nestettä, jolla on ruusuja muistuttava tuoksu. Yhdiste on lähes täysin veteen liukenematonta ja liukenee hieman etanoliin, dietyylieetteriin ja asetoniin.
Geranyyliformiaattia valmistetaan geraniolin ja muurahaishapon välisellä esteröintireaktiolla.
Geranyyliformiaattia käytetään muun muassa hajusteissa ja saippuoissa tuomaan niihen kukkaismaista ruusuja, kurjenpolvia tai appelsiininkukkia muistuttavaa tuoksua.
Couples for Christ

Couples for Christ (CFC) on Filippiineiltä lähtöisin oleva kansainvälinen katolinen maallikkojärjestö kristillisen perhe-elämän uudistumiseksi ja vahvistumiseksi.
Couples for Christ perustettiin Manilassa, Filippiineillä, vuonna 1981 katoliseen karismaattiseen uudistukseen kuuluvan yhteisön "Ang Ligaya ng Panginoon" (Ilo Herrassa) piirissä evankelioimaan aviopareja. Sen tavoitteena oli uudistaa ja vahvistaa kristillistä perhe-elämää ja arvoja. Vuonna 2000 Paavillinen maallikkoneuvosto vahvisti järjestön aseman kansainvälisenä maallikkoliikkeenä. Järjestöllä on useita julkaisuja. Se on riippumaton erilaisista kulttuurillisista, taloudellisista, koulutuksellisista ja muista raja-aidoista. Järjestö on avoin ottamaan jäseniksi myös ei-katolisia kristittyjä. Liike sisältää eri alaryhmiä myös muille kuin aviopareille. Näitä ovat:
CFC:sta on haarautunut vuonna 2007 myös toinen järjestö, joka vuonna 2019 otti nimekseen Missionary Families of Christ. Couples for Christ toimii myös Suomessa.
This Is For

This Is For on eteläkorealaisen kpop-tyttöyhtye Twicen neljäs korealainen studioalbumi (kokonaisuudessaan yhdeksäs). Se julkaistiin 11. heinäkuuta 2025 JYP Entertainmentin ja Republic Recordsin kautta. Albumi koostuu neljästätoista kappaleesta, mukaan lukien johtosingle "This is For" ja viisi alakappaletta. Se debytoi Etelä-Korean Circle-albumilistan ykkösenä ja Yhdysvaltain Billboard 200 -listan kuudennella sijalla.
Akaan kaupunginvaltuusto

Akaan kaupunginvaltuusto on Pirkanmaan maakunnassa sijaitsevan Akaan kaupungin ylin päättävä elin, jonka jäsenet eli valtuutetut valitaan kuntavaaleissa neljän vuoden välein. Kaupunginvaltuustossa on 35 paikkaa, joista kaksitoista on sosiaalidemokraattien hallussa valtuustokaudella 2025–2029. Toiseksi suurin puolue on kokoomus. Vuodesta 2011 Akaan hallinnon alle on kuulunut Kylmäkoski kuntaliitoksen myötä.
Kaupunginvaltuuston puheenjohtajana toimii Janita Puomila (kok.) ja varapuheenjohtajana Sami Ahola (sd.).
Koostumus vaaleittain.
SDP on ollut Akaan suurin puolue kaupungin perustamisesta lähtien. Vuoden 2021 kuntavaaleissa kokoomus ja SDP saivat saman verran paikkoja, mutta sosiaalidemokraateilla oli edelleen korkein kannatus.
Ehdokkaita ovat asettaneet myös Muutos 2011 ja piraattipuolue vuoden 2012 kunnallisvaaleissa, liberaalipuolue vuodesta 2017 lähtien, Sininen tulevaisuus ja Suomen Kansa Ensin vuoden 2021 kuntavaaleissa ja Vapauden liitto vuoden 2025 kuntavaaleissa saamatta kuitenkaan yhtäkään ehdokastaan Akaan kaupunginvaltuustoon.
Valtuutetut.
Kausi 2025–2029.
Vuoden 2025 kuntavaaleissa eniten paikkoja viime vaaleista voitti SDP, joka sai kaksi paikkaa lisää. Vasemmistoliiton ja vihreiden paikat nousivat yhdellä. Perussuomalaiset hävisivät kolme paikkaa ja kokoomus yhden. Keskustan ja kristillisdemokraattien paikoissa ei tapahtunut muutoksia. Vaaliliitossa olivat kokoomus ja liberaalipuolue sekä keskusta ja kristillisdemokraatit. Yhteensä ehdokkaita oli Akaassa ehdolla 132, joista 35 valittiin valtuustoon. Valitun valtuuston keski-ikä on 47,6 vuotta. 
Akaan kaupunginvaltuustoon valittiin vaaleissa seuraavat jäsenet kaudelle 2025–2029:
Sergio Momesso

Sergio Momesso (s. 4. syyskuuta 1965 Montreal, Quebec, Kanada) on kanadanitalialainen entinen jääkiekkoilija, pelipaikaltaan vasen laitahyökkääjä. Momesso oli Montreal Canadiensin toisen kierroksen varaus vuodelta 1983.
Italian maajoukkueessakin pelannut Giulio Scandella ja veljensä Marco Scandella ovat Momesson serkkuja. Pelityyliltään Momesso oli mieluummin alaketjujen voimahyökkääjä kuin mikään pistekuningas.
Ura.
Momesso pelasi ensimmäisen NHL-ottelunsa Montreal Canadiensin joukkueessa kaudella 1983-1984. Kauden alun Momesso oli pelannut QMJHL:ssa Shawinigan Cataractesin joukkueessa. Kauden päätteeksi Momesso pelasi vielä kahdeksan playoff-ottelua AHL-seura Nova Scotia Voyageursissa.
Momesso edusti Montrealia kevääseen 1988 asti kunnes ennen seuraavan kauden alkua hänet myytiin yhdessä maalivahti Vincent Riendeaun kanssa St. Louisiin. Canadiens sai vaihdossa Darrell Mayn, Jocelyn Lemieux'in ja toisen kierroksen varausvuoron kesälle 1989. St. Louisissa Momesso pelasi vajaan kolme kautta kunnes hänet myytiin maaliskuussa 1991 Vancouver Canucksiin osana kuuden pelaajan kauppaa. Blues sai kaupassa Dan Quinn'in ja Garth Butcherin ja luopui Momesson lisäksi Geoff Courtnallista, Cliff Ronningista ja Robert Dirkistä. NHL:n työsulun aikana kauden 1994-1995 alussa Momesso käväisi pelaamassa kuusi ottelua Italiassa Milano Devilsin joukkueessa.
Vancouverissa Momesso pelasi kevääseen 1995 asti ja seuraavana kesänä hänet vaihdettiin Torontoon vastineeksi Mike Ridleysta. Toronto kauppasi hänet eteenpäin New York Rangersiin seuraavana keväänä saaden paluupostissa Wayne Presleyn. Rangersissa Momesso pelasi kahdella kaudella vain 28 ottelua ennen kauppaamista takaisin St. Louisiin. Rangers sai kaupassa Brian Noonanin. Keväällä 1997 Momesson NHL-ura oli tullut päätepysäkilleen ja hän teki seuraavana kesänä sopimuksen Saksaan Kölner Haien joukkueeseen. Yhden Kölnin kauden jälkeen Momesso siirtyi Nürnberg Ice Tigersin riveihin palatakseen sieltä yhden kauden jälkeen takaisin Kölniin. Momesso löpetti uransa kevääseen 2001 neljän Saksassa pelatun kauden jälkeen.
Kaikkiaan Momesso pelasi urallaan 710 NHL-ottelua joissa teki 152 maalia ja 345 pistettä. Jäähyminuutteja hänelle kertyi 1557 minuuttia. Pudotuspeleissä Momesso esiintyi 119 ottelussa joissa teki 18 maalia ja 44 pistettä.
Blut Aus Nord

Blut Aus Nord on ranskalainen vuonna 1994 perustettu metallimusiikin yhtye. Yhtyeen tyylilajia sanotaan avantgarde black metaliksi.
Katkolla humppa

Katkolla humppa on Eläkeläisten vuonna 2003 julkaistu EP-levy. Levy sisältää neljä kappaletta.&lt;ref &gt;&lt;/ref &gt;
Seilh

Seilh (oksitaaniksi: "Selh") on kunta Ranskan eteläosassa Haute-Garonnen departementissa Oksitanian alueella. Se sijaitsee Garonnejoen varrella, noin 15 kilometriä Toulousen kaupungista luoteeseen.
Kunnan keskustassa oleva Sainte Blandinen kirkko on rakennettu vuosina 1863 - 1877. Se on pyhitetty Pyhälle Blandinalle.
Kunnan laitamilla on linna Château de Rochemontès. Sen alkuperää ei tunneta tarkasti, mutta se on ollut olemassa jo 1400-luvulla. Nykyinen linna on rakennettu 1600-luvun puolivälissä.
Rufus Pereira

Rufus Pereira (1933–2012) oli katolilainen pappi, eksorkisti ja karismaatikko.
Pereira oli Bombayn arkkihiippakunnan pappi. Hän opiskeli yliopistossa Roomassa saaden teologian tohtorin arvon raamattuteologiasta. Bombayn arkkipiispa, kardinaali Valerian Gracias vapautti hänet kansainväliseen työhön, jota varten hän matkusti Aasiassa, Afrikassa, Euroopassa ja latinalaisessa Amerikassa. Hän oli muun muassa eksorkistien kansainvälisen yhdistyksen varapuheenjohtaja ja kuukausittain ilmestyvän kansallisen intialaisen karismaattisen “Charisindia”-lehden päätoimittaja. Pereira vieraili Suomessa vuonna 2010. Hän oli "International Catholic Charismatic Renewal Services" -järjestön (ICCRS) hallituksen jäsen 1997-2003, edustaen järjestöä Aasiassa.
Omaelämäkerrallisessa kirjassaan "Here is the heart of a Priest", Pereira moittii osan papistosta seksuaalisesti vapaata elämäntyyliä.
Harridslev

Harridslev on taajama Randersin kunnassa Tanskassa. Taajamassa oli 1 254 asukasta vuoden 2025 alussa.
Haslund

Haslund on taajama Randersin kunnassa Tanskassa. Taajamassa oli 789 asukasta vuoden 2025 alussa.
Havndal

Havndal on taajama Randersin kunnassa Tanskassa. Taajamassa oli 796 asukasta vuoden 2025 alussa.
Helstrup

Helstrup on entinen taajama Randersin kunnassa Tanskassa. Taajamassa oli 204 asukasta vuoden 2018 alussa.
Hørning (Randers)

Hørning on taajama Randersin kunnassa Tanskassa. Taajamassa oli 298 asukasta vuoden 2025 alussa.
Langå (Randers)

Langå on taajama Randersin kunnassa Tanskassa. Taajamassa oli 2 925 asukasta vuoden 2025 alussa.
Lem (Randers)

Lem on entinen taajama Randersin kunnassa Tanskassa. Taajamassa oli 203 asukasta vuoden 2023 alussa.
Linde (Randers)

Linde on entinen taajama Randersin kunnassa Tanskassa. Taajamassa oli 201 asukasta vuoden 2022 alussa.
Mejlby (Randers)

Mejlby on taajama Randersin kunnassa Tanskassa. Taajamassa oli 616 asukasta vuoden 2025 alussa.
Mellerup

Mellerup on taajama Randersin kunnassa Tanskassa. Taajamassa oli 509 asukasta vuoden 2025 alussa.
Ágios Dimítrios (Árta)

Ágios Dimítrios () on Kreikan kylä, joka kuuluu hallinnollisesti Nikólaos Skoufásin kuntaan, Ártan alueyksikköön ja Epeiroksen alueeseen. Kylän väkiluku on (2021).
Ágios Dimítrioksen kylä sijaitsee noin viisi kilometriä itään Ártan kaupungista, ja on nykyisin käytännössä sen esikaupunkialuetta. Kylä on osa Pétan kyläyhdyskuntaa.
Ágios Geórgios (Boiotia)

Ágios Geórgios () on Kreikan kylä, joka kuuluu hallinnollisesti Livadeián kuntaan, Boiotian alueyksikköön ja Keski-Kreikan alueeseen. Kylän väkiluku on (2021).
Ágios Geórgioksen kylä sijaitsee noin 14 kilometriä kaakkoon Livadeián kaupungista. Se on rakennettu noin 220 metrin korkeuteen merenpinnasta laskettuna. Ágios Geórgios muodostaa oman kyläyhdyskuntansa (Δημοτική Κοινότητα Αγίου Γεωργίου, "Dimotikí Koinótita Agíou Georgíou"), johon ei kuulu muita asutuksia.
Ammótopos

Ammótopos () on Kreikan kylä, joka kuuluu hallinnollisesti Ártan kuntaan, Ártan alueyksikköön ja Epeiroksen alueeseen. Kylän väkiluku on 534 (2021).
Ammótopoksen kylä sijaitsee noin 18 kilometriä pohjoiseen Ártan kaupungista ja noin 56 kilometriä etelään Ioánninan kaupungista. Se on rakennettu noin 360 metrin korkeuteen merenpinnasta laskettuna. Antiikin aikana lähellä sijaitsi Horraonin kaupunki. Läheltä on löydetty myös asutuspaikka ja hauta, jotka ajoitetaan keskiselle tai myöhäiselle pronssikaudelle noin 2000–1000 eaa.
Ensimmäinen asutus nykyisen kylän paikalla syntyi vuonna 1361. Se jäi asumattomaksi vuonna 1449. Myöhemmin paikka asutettiin uudelleen. Nykyisen kylän aiempi nimi oli vuoteen 1927 saakka "Koumtzádes" (Κουμτζάδες) tai "Koumoutzádes" (Κουμουτζάδες). Ammótopos oli lakkautetun Xirovoúnin kunnan kuntakeskus.
Ammótopos muodostaa myös laajemman kyläyhdyskunnan (Δημοτική Κοινότητα Αμμοτόπου, "Dimotikí Koinótita Ammotópou"), johon kuuluu varsinaisen Ammótopoksen kylän lisäksi Ampélian kylä. Koko yhdyskunnan väkiluku on 864 (2021).
Árma

Árma () on Kreikan kylä, joka kuuluu hallinnollisesti Tanágran kuntaan, Boiotian alueyksikköön ja Keski-Kreikan alueeseen. Kylän väkiluku on 961 (2021).
Árman kylä sijaitsee noin kuusi kilometriä länsiluoteeseen Tanágran kylästä ja noin 64 kilometriä itään Livadeiásta. Árma muodostaa oman kyläyhdyskuntansa (Δημοτική Κοινότητα Άρματος, "Dimotikí Koinótita Ármatos"), johon ei kuulu muita asutuksia.
Celine Song

Celine Song (synt. Song Ha-Young, ; s. 19. syyskuuta 1988 Soul, Etelä-Korea) on kanadalainen elokuvaohjaaja, näytelmäkirjailija ja käsikirjoittaja. Hänen ensimmäisen ohjaamansa elokuvan "Past Lives" ensi-ilta oli vuonna 2023.
Elämä ja ura.
Celine Song syntyi Etelä-Koreassa nimellä Song Ha-Young. Hänen molemmat vanhempansa ovat luoneet uraa taiteen parissa – isä on työskennellyt elokuvaohjaajana ja äiti puolestaan kuvittajana sekä graafisena suunnittelijana. Perhe muutti Kanadassa sijaitsevaan Toronton kaupunkiin, kun Song oli 12-vuotias. Hän kävi Ontariossa sijaitsevaa Markham District High Schoolia, josta hän jatkoi opiskelamaan kahden ja puolen tunnin päässä sijaitsevaan Queen’s Universityyn. Aluksi Song keskittyi psykologian opiskeluun ja täydensi sitä filosofialla. Song kuitenkin kiinnostui kirjoittamisesta ja on kertonut myöhemmin, että ”ihmismielen ymmärtäminen antoi hänelle mahdollisuuden luoda syvällisempiä hahmoja”. Hän aloitti kirjallisuuden kurssit ja kiinnostui näytelmäkirjailija Bertolt Brechtin teoksista. Koulunsa professoreiden rohkaisemana Song alkoi kirjoittaa näytelmiä, joita tuotettiin paikallisessa teatterissa.
Songin yliopiston opiskelijalehti kutsui hänen vuonna 2009 julkaistuaan "Sound Utterly Serious" -näytelmää ”innovatiiviseksi helmeksi”. Seuraavana vuonna hän siirtyi jatkamaan uraansa New Yorkin kaupunkiin Yhdysvaltoihin. Hän valmistui vuonna 2014 kuvataiteen maisteriksi Columbian yliopistosta, jossa hänestä tuli omien sanojensa mukaan aidosti taiteilija. Valmistumisensa jälkeen Song loi uraa kaikkialla, joissa hyväksyttiin hänen esityksensä. Song toimi vuonna 2018 "The Wheel of Time" -televisiosarjan ensimmäisen kauden käsikirjoittajana. Hänen näytelmänsä "Endlings" esitettiin vuonna 2019 Massachusettsin osavaltiossa sijaitsevassa American Repertory Theaterissa. Näytelmää on pidetty myöhemmin Songin läpimurtoteoksena, mistä hän sai useita palkintoehdokkuuksia.
Song ohjasi syksyllä 2020 Anton Tšehovin näytelmän "Lokki". Koska monet teatterit oli suljettu koronaviruspandemian vuoksi, Song esitti näytöksen "The Sims 4" -videopelin kautta. Hän loi kaikki näytelmän hahmot, sijoitti heidät pelimaailmaan ja suoratoisti näytelmän Twitch-palvelun kautta. Tuotantoyhtiö A24 sai vuonna 2020 oikeudet kolme vuotta myöhemmin julkaistuun elokuvaan "Past Lives". Song oli vastuussa sekä elokuvan ohjauksesta että käsikirjoittamisesta. Elokuva oli myöhemmin ehdolla Oscar-palkintoehdokkaaksi kategorioissa paras alkuperäinen käsikirjoitus ja paras elokuva.
Songin toinen elokuva "Materialists" julkaistiin vuonna 2025. Se tuotti muutamassa kuukaudessa yli 90 miljoonaa dollaria maailmanlaajuisesti. Samoihin aikoihin kerrottiin, että Song tulee olemaan osa HBO:lla julkaistua ja elektronista urheilua käsittävää draamasarjaa "Damage".
Kaparélli (Boiotia)

Kaparélli (, ) on Kreikan kylä, joka kuuluu hallinnollisesti Thívan kuntaan, Boiotian alueyksikköön ja Keski-Kreikan alueeseen. Kylän väkiluku on (2021).
Kaparéllin kylä sijaitsee Asopós-joen tasangolla joen eteläpuolella noin 16 kilometriä lounaaseen Thívan kaupungista. Se on rakennettu noin 323 metrin korkeuteen merenpinnasta laskettuna. Kaparélli muodostaa myös laajemman kyläyhdyskunnan (Δημοτική Κοινότητα Καπαρελλίου, "Dimotikí Koinótita Kaparellíou"), johon kuuluvat varsinaisen Kaparéllin kylän lisäksi kylät Ágios Vasíleios ja Kalamáki. Koko yhdyskunnan väkiluku on (2021).
Mavrommáti

Mavrommáti (, ) on Kreikan kylä, joka kuuluu hallinnollisesti Alíartos-Thespiésin kuntaan, Boiotian alueyksikköön ja Keski-Kreikan alueeseen. Kylän väkiluku on (2021).
Mavrommátin kylä sijaitsee noin 19 kilometriä länteen Thívasta ja noin 33 kilometriä kaakkoon Livadeiásta. Se on rakennettu noin 315 metrin korkeuteen merenpinnasta laskettuna. Mavrommáti muodostaa oman kyläyhdyskuntansa (Δημοτική Κοινότητα Μαυρομματίου, "Dimotikí Koinótita Mavrommatíou"), johon ei kuulu muita asutuksia.
Néa Stýra

Néa Stýra () on Kreikan kylä, joka sijaitsee Euboian saarella ja kuuluu hallinnollisesti Kárystoksen kuntaan, Euboian alueyksikköön ja Keski-Kreikan alueeseen. Kylän väkiluku on (2021).
Néa Stýran kylä sijaitsee Euboian eteläosan länsirannikolla Eteläisen Euboianlahden rannalla noin 85 kilometriä kaakkoon Chalkídasta. Se on saanut alkunsa kalastajakylänä ja saaren sisäosissa sijaitsevan Stýran kylän satamana ja myöhemmin kehittynyt sitä suuremmaksi. Tähän viittaa myös sen nimi, suomeksi ”Uusi Stýra”. Kylän alkuperäinen nimi oli "Gkisoúri" (Γκισούρι). Nykyinen nimi otettiin käyttöön vuonna 1940.
Néa Stýra muodostaa myös laajemman kyläyhdyskunnan (Δημοτική Κοινότητα Νέων Στύρων, "Dimotikí Koinótita Néon Stýron"), johon kuuluvat varsinaisen Néa Stýran kylän lisäksi kylät Díliso, Kelliá, Kouvélles, Vathýrema ja Zoodóchos Pigí. Koko yhdyskunnan väkiluku on (2021).
Paralía Distómou

Paralía Distómou () eli Áspra Spítia (Άσπρα Σπίτια) on Kreikan kylä, joka kuuluu hallinnollisesti Dístomo-Aráchova-Antíkyran kuntaan, Boiotian alueyksikköön ja Keski-Kreikan alueeseen. Kylän väkiluku on (2021).
Paralía Distómoun kylä sijaitsee Korintinlahteen kuuluvan Antíkyranlahden pohjoisrannalla noin kymmenen kilometriä etelään sisämaassa sijaitsevasta Dístomon kylästä, jonka kyläyhdyskuntaan se kuuluu ja jonka ranta-asutus se alun perin on. Nykyinen kylä on rakennettu läheisen Pechiney-yhtiön alumiinintuotantolaitoksen (nykyisin Metlen Energy &amp; Metals) myötä, ja siksi se poikkeaa tavanomaisesta seutunsa kylästä sekä asemakaavaltaan että rakennuksiltaan. Kylässä on pitkä uimaranta.
Pávlos

Pávlos () on Kreikan kylä, joka kuuluu hallinnollisesti Orchomenóksen kuntaan, Boiotian alueyksikköön ja Keski-Kreikan alueeseen. Kylän väkiluku on 932 (2021).
Pávloksen kylä sijaitsee noin 14 kilometriä koilliseen Orchomenóksen kaupungista ja noin 27 kilometriä koilliseen Livadeiásta. Se on rakennettu noin 204 metrin korkeuteen merenpinnasta laskettuna. Pávlos muodostaa oman kyläyhdyskuntansa (Δημοτική Κοινότητα Παύλου, "Dimotikí Koinótita Pávlou"), johon ei kuulu muita asutuksia.
Politiká

Politiká () on Kreikan kylä, joka sijaitsee Euboian saarella ja kuuluu hallinnollisesti Dírfys-Messápian kuntaan, Euboian alueyksikköön ja Keski-Kreikan alueeseen. Kylän väkiluku on (2021).
Politikán kylä sijaitsee Euboian keskisissä länsiosissa noin 22 kilometriä pohjoisluoteeseen Chalkídasta ja noin 1,6 kilometriä sisämaahan saaren länsirannikosta ja Pohjoisen Euboianlahden rannasta. Kylän nähtävyyksiin lukeutuu muun muassa sen frankkilaisaikainen, 1200-luvulla rakennettu linnoitustorni. Kylän pohjoispuolella sijaitsee Neitsyt Marian luostari ("Moní Panagías Perivléptou").
Politiká muodostaa myös laajemman kyläyhdyskunnan (Δημοτική Κοινότητα Πολιτικών, "Dimotikí Koinótita Politikón"), johon kuuluu varsinaisen Politikán kylän lisäksi sen ranta-asutus ja satama Paralía Politikónin kylä. Koko yhdyskunnan väkiluku on (2021).
Triáda

Triáda () on Kreikan kylä, joka sijaitsee Euboian saarella ja kuuluu hallinnollisesti Dírfys-Messápian kuntaan, Euboian alueyksikköön ja Keski-Kreikan alueeseen. Kylän väkiluku on 941 (2021).
Triádan kylä sijaitsee Euboian keskiosissa noin 20 kilometriä pohjoiskoilliseen Chalkídasta. Se on rakennettu noin 118 metrin korkeuteen merenpinnasta laskettuna. Triáda muodostaa oman kyläyhdyskuntansa (Δημοτική Κοινότητα Τριάδος, "Dimotikí Koinótita Triádos"), johon ei kuulu muita asutuksia.
Abdul Carter

Abdul Jabar Carter (s. 3. lokakuuta 2003 Philadelphia, Pennsylvania, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on tukimies. Carter edustaa NFL-joukkue New York Giantsia. Ennen NFL-uraansa hän edusti Pennsylvanian osavaltionyliopiston joukkuetta. Giants varasi hänet ensimmäisellä kierroksella kolmannella varausvuorolla .
Toukokuussa 2025 Carter teki Giantsin nelivuotisen ja yhteensä 45,255 miljoonan dollarin arvoisen tulokassopimuksen.
Carter on pelannut yhden NFL:n runkosarjan ottelun. Tässä ottelussa hänellä oli yhteensä kolme taklausta, 0,5 pelinrakentajan säkitystä ja yksi isku pelinrakentajaan. Uran tilastot päivitetty kauden 2025 ensimmäisen peliviikon jälkeen 10. syyskuuta 2025.
Kiuruveden kaupunginvaltuusto

Kiuruveden kaupunginvaltuusto on Pohjois-Savon maakunnassa sijaitsevan Kiuruveden kaupungin ylin päättävä elin, jonka jäsenet eli valtuutetut valitaan kuntavaaleissa neljän vuoden välein. Kaupunginvaltuustossa on 29 paikkaa, joista kuusitoista on keskustan hallussa valtuustokaudella 2025–2029. Toiseksi suurin puolue on Liike Nyt.
Kaupunginvaltuuston puheenjohtajana toimii Markku Siponen (kesk.). Ensimmäinen varapuheenjohtaja on Sari Lappalainen (kok.) ja toinen Santeri Kärkkäinen (liik.).
Kunnan nimityksen mukaisesti valtuuston nimi on aiemmin ollut vuoteen 1993 asti kunnanvaltuusto.
Koostumus vaaleittain.
Kiuruveden suurimman puolueen keskustan kannatus oli vuoden 2025 kuntavaaleissa noin 50 prosenttia.
Vasemmistoliitto oli toiseksi kannatetuin puolue kuntavaaleissa pitkään, viimeksi vuoden 2021 vaaleissa. Vuosina 1996–2017 puolueen kannatus oli noin 20 prosenttia ja noin seitsemäntoista prosenttia vuonna 2021. Vaikka vuoden 2025 vaaleissa vasemmistoliiton kannatus koko maan tasolla nousi hieman edellisistä kuntavaaleista, Kiuruvedellä puolueen kannatus romahti vain kolmeen prosenttiin eikä se saanut yhtään valtuutettua. Tällöin toiseksi suurimmaksi nousi Liike Nyt noin 15 prosentin kannatuksella ja neljällä valtuustopaikalla.
Valtuutetut.
Kausi 2025–2029.
Vuoden 2025 kuntavaaleissa keskusta sai Kiuruvedellä yksinkertaisen enemmistön, eli yli puolet kaikista valtuustopaikoista. Valitun valtuuston keski-ikä on 53,6 vuotta.
Kiuruveden kaupunginvaltuustoon valittiin seuraavat jäsenet kaudelle 2025–2029:
Joensuun Peli-Toverit

Joensuun Peli-Toverit (PeTo) on joensuulainen jääkiekkoseura, jonka edustusjoukkue pelaa II-divisioonassa.
Alkuperäinen PeTo perustettiin vuonna 1959, kun Joensuun Pallo-Toverien jääkiekkojoukkue eriytettiin omaksi seurakseen sen noustua Suomensarjaan. Syy uuden seuran perustamiseen oli halukkuus siirtyä TUL:sta SVUL:n alaisuuteen. 1970-luvulla PeTo yhdistyi Joensuun Kiekko-Poikien kanssa ja lopetti toimintansa kokonaan 1980-luvun aikana.
Vuonna 2020 PeTo perustettiin uudelleen toimintansa lopettaneen Karjalan Koplan pohjalle. Se aloitti pelaamisen III-divisioonasta ja toimi Koplan entisen taustayhdistyksen Joensuun Jääklubi ry:n alaisuudessa, kunnes uusi yhdistys Joensuun Peli-Toverit ry perustettiin vuonna 2021.
Lauri Sertti

Lauri Aleksi Sertti (s. 11. heinäkuuta 1999 Espoo) on suomalainen jääkiekkopuolustaja, joka pelaa SM-liigajoukkue Hämeenlinnan Pallokerhossa.
Ura.
Sertti on Espoo Bluesin kasvatti. Hän voitti kaudella 2014–2015 C-nuorten Suomen-mestaruuden ja kaudella 2016–2017 B-nuorten SM-hopeaa. Kauden 2018–2019 päätteeksi Sertti voitti A-nuorten SM-hopeaa. Sioux Falls Stampede varasi hänet 226. pelaajana USHL:n varaustilaisuudessa 2019. Sertti siirtyi kaudeksi 2019–2020 kuitenkin NAHL-junioriliigan Amarillo Bullsiin. Hän nousi joukkueen varakapteeniksi.
Vuodet 2020–2024 Sertti kävi Rensselaer Polytechnic Instituten yliopistoa. RPI:n joukkue ei kuitenkaan pelannut koko hänen "Freshman-vuotensa" 2020–2021 aikana koronaviruspandemian vuoksi. Sertti valittiin kuitenkin ECAC Hockeyn akateemiseen tähdistökentälliseen, kuten myös hänen "Sophomore-vuotensa" 2021–2022 päätteeksi. "Junior-vuotenaan" 2023–2024 Sertti oli RPI:n tehokkain puolustaja tehoilla 4+11=15. Neljän siellä vietetyn vuoden jälkeen hän teki kaudeksi 2024–2025 siirron American International Collegen yliopistojoukkueeseen. Yliopistokauden päätyttyä maaliskuussa 2025 Sertti teki loppukauden kattavan sopimuksen ECHL-joukkue Indy Fuelin kanssa. Hän pelasi siellä neljä runkosarjaottelua ilman tehopisteitä.
Kaudeksi 2025–2026 Sertti palasi Suomeen ja siirtyi 1+1-vuotisella sopimuksella SM-liigajoukkue Hämeenlinnan Pallokerhoon. Hän teki liigadebyyttinsä runkosarjan avauskierroksella 9. syyskuuta 2025 Turun Palloseuraa vastaan. Sertti merkittiin HPK:n kolmospuolustajapariin Kalle Kankaan viereen. Hän sai ottelussa jääaikaa 14.07 minuuttia ja hänelle merkittiin teholukema –1. Liigauransa avausmaalin Sertti teki 25. lokakuuta 2025 KooKoota vastaan.
Muuta.
Sertti valmistui ylioppilaaksi Leppävaaran lukiosta syksyllä 2018.
Lauri Sinivuori

Lauri Sinivuori (s. 28. huhtikuuta 2006 Mikkeli) on suomalainen jääkiekkoilija, joka edustaa SM-liigajoukkue Helsingin IFK:ta. Hän on pelipaikaltaan keskushyökkääjä, mutta Sinivuori osaa pelata myös laidassa.
Ura.
Seuraura.
Sinivuori on Kangasniemen Palloilijat -51:n kasvatti. Hän siirtyi jo yläasteikäisenä Helsingin IFK:hon. Sinivuori voitti kaudella 2022–2023 U18 SM-pronssia. Kauden 2023–2024 hän pelasi lähes kokonaan HIFK:n U20-joukkueessa, mutta Sinivuori vahvisti myös pudotuspeleissä U18-joukkuetta, jonka paras pistemies ja syöttäjä hän oli tehoilla 3+10=13. Sinivuori voitti kauden päätteeksi U18 SM-hopeaa.
OHL-joukkue Oshawa Generals varasi Sinivuoren 51. pelaajana . Hän siirtyi joukkueeseen kaudeksi 2024–2025. Sinivuori eteni Generalsin kanssa aina J. Ross Robertson Cup-finaaleihin saakka, mutta mestaruuden vei lopulta kuitenkin London Knights otteluvoitoin 4–1.
Kaudeksi 2025–2026 Sinivuori palasi vuoden mittaisella SM-liigasopimuksella HIFK:hon. Hän teki liigadebyyttinsä runkosarjan avauskierroksella 9. syyskuuta 2025 vieraissa kotikaupunkinsa joukkuetta Mikkelin Jukureita vastaan. Sinivuori merkittiin HIFK:n nelossentteriksi laidoilleen Jesse Seppälä ja Kasper Lundell. Hän sai ottelussa jääaikaa 7.41 minuuttia.
Maajoukkueura.
Sinivuori pelasi alle 18-vuotiaiden MM-kilpailuissa vuonna 2024. Hän pelasi myös Hlinka Gretzky Cupissa vuonna 2023. Sinivuori pelasi myös World U-17 Hockey Challengessa vuonna 2022, jolloin hän voitti pronssia. Yhteensä Sinivuori on pelannut seitsemän nuorten ja 36 poikien maaottelua.
Pelityyli.
HIFK:n kotisivujen mukaan Sinivuori on raamikas hyökkääjä, joka jakaa kovia taklauksia ja antaa taitavasti painetta hyökkäyspäässä erinomaisen luistelutaitonsa ansiosta. Kuvauksen mukaan hän omaa hyvän pelinlukutaidon ja rytmittää älykkäästi peliä.
Carson Schwesinger

Carson Schwesinger (s. 24. helmikuuta 2003) on yhdysvaltalainen amerikkalaisen jalkapallon pelaaja. Hänen pelipaikkansa on tukimies. Schwesinger edustaa NFL-joukkue Cleveland Brownsia. Ennen NFL-uraansa hän edusti Kalifornian Los Angelesin yliopiston joukkuetta. Browns varasi hänet toisella kierroksella 33. varausvuorolla .
Toukokuussa 2025 Schwesinger teki Brownsin kanssa nelivuotisen ja yhteensä 11,78 miljoonan dollarin arvoisen tulokassopimuksen.
Schwesinger on pelannut yhden NFL:n runkosarjan ottelun. Tässä ottelussa hänellä on yhteensä kahdeksan taklausta ja yksi isku pelinrakentajaan. Uran tilastot päivitetty kauden 2025 ensimmäisen peliviikon jälkeen 11. syyskuuta 2025.
Utah Valleyn yliopisto

Utah Valleyn yliopisto (, lyh. UVU) on Yhdysvaltain Utahissa sijaitseva julkinen yliopisto. Yliopisto on perustettu vuonna 1941, ja se sijaitsee Oremin kaupungissa. Yliopistolla on myös sivukampus Heberissä. Utah Valleyn yliopisto on Northwest Commission on Colleges and Universities -komission virallisesti akkreditoima, kooltaan suuri yliopisto.
Yliopiston oppilaiden omaa UVU Review -lehteä on julkaistu vuodesta 1962 lähtien. Lehteä ylläpitävät opiskelijat saavat itse päättää sisällöstä ja toteuttavat artikkeleiden julkaisun. Se toimii verkossa ja myös fyysisenä sanomalehtenä.
Sébastien Lecornu

Sébastien Lecornu (s. 11. kesäkuuta 1986 Eaubonne) on ranskalainen poliitikko, joka toimi Ranskan pääministerinä syyskuusta lokakuuhun 2025 ja jälleen lokakuusta 2025 alkaen. Hän oli myös puolustusministeri, kunnes presidentti Macron nimitti muut hallituksen jäsenet lokakuussa 2025. Lecornu erosi tehtävästään jo seuraavana päivänä, kun ministerivalinnat olivat saaneet osakseen jyrkkää arvostelua parlamentissa. Macron nimitti hänet uudestaan pääministeriksi saman viikon perjantaina 10. lokakuuta.
Lecornu opiskeli oikeustiedettä Université Paris-Panthéon-Assasissa ja aloitti poliittisen uransa Bruno Le Mairen neuvonantajana vuosina 2008–2012. Vuonna 2014 hänet valittiin Vernonin pormestariksi eli määriksi. Ensimmäisen ministerinsalkkunsa hän sai vuonna 2018, jolloin hänen vastuulleen tuli aluehallinto. Vuosina 2020–2022 hän oli merentakaisten alueiden ministeri, minkä jälkeen hän siirtyi puolustusministeriksi.
Lecornu oli aiemmin konservatiivi mutta siirtyi vuonna 2017 Emmanuel Macronin keskustalaiseen liikkeeseen. Macron nimitti hänet pääministeriksi 9. syyskuuta 2025 sen jälkeen, kun François Bayroun hallitus oli kaatunut epäluottamusäänestyksessä budjettikiistan takia. Lecornusta tuli näin jo kolmas pääministeri Ranskassa vuoden sisään. Sekä laitaoikeisto että laitavasemmisto arvostelivat Lecornun nimittämistä, ja Ranskassa järjestettiin seuraavana päivänä laajoja Bloquons tout -mielenosoituksia. Lecornun ensimmäinen, vain 26 päivää kestänyt, pääministerikausi oli Ranskan viidennen tasavallan lyhin. Hänen ensimmäinen hallituksensa, joka aloitti 9. lokakuutta 2025, erosi vain 14 tuntia virkaan astumisen jälkeen ja on Ranskan historian lyhytikäisin hallitus.
Ähtärin kaupunginvaltuusto

Ähtärin kaupunginvaltuusto on Etelä-Pohjanmaan maakunnassa sijaitsevan Ähtärin kaupungin ylin päättävä elin, jonka jäsenet eli valtuutetut valitaan kuntavaaleissa neljän vuoden välein. Kaupunginvaltuustossa on 27 paikkaa, joista kaksitoista on keskustan hallussa valtuustokaudella 2025–2029. Toiseksi suurin puolue kuudella paikalla on perussuomalaiset.
Kaupunginvaltuuston puheenjohtajana toimii Mikko Savola (kesk.). Ensimmäinen varapuheenjohtaja on Matti Takamäki (sit.) ja toinen Helena Hautakangas (sd.).
Kunnan nimityksen mukaisesti valtuuston nimi on aiemmin ollut vuoteen 1986 asti kunnanvaltuusto.
Koostumus vaaleittain.
Suurimman puolueen keskustan kannatus Ähtärissä kuntavaaleissa vuodesta 1976 lähtien tarkasteltuna on ollut korkeimmillaan noin 46 prosenttia ja matalimmillaan 33 prosenttia. SDP on perinteisesti ollut kaupungin toiseksi kannatetuin puolue, jolla on ollut aina hieman kokoomusta enemmän kannatusta lukuun ottamatta vuosien 1984 ja 2021 kuntavaaleja. Perussuomalaiset nousi Ähtärin toiseksi suurimmaksi puolueeksi vuoden 2025 kuntavaaleissa.
Vihreät ovat asettaneet ehdokkaita myös vuoden 2008 kunnallisvaaleissa ja vuodesta 2017 lähtien saamatta kuitenkaan valtuustopaikkoja, samoin Suomen Maaseudun Puolue vuosien 1976, 1980 ja 1992 vaaleissa sekä perussuomalaiset vuosien 2000 ja 2017 vaaleissa.
Valtuutetut.
Kausi 2025–2029.
Vuoden 2025 kuntavaaleissa Ähtäri oli yksi seitsemästä kunnasta, jossa koko maan tasolla vaalitappion kokeneen perussuomalaisten kannatus kasvoi. Perussuomalaiset saivat Ähtärissä 7,2 prosenttiyksikköä suuremman kannatuksen kuin edellisvaaleissa, joka toi puolueelle kaksi lisäpaikkaa valtuustoon ja täten ohitti sosiaalidemokraatit toiseksi suurimpana puolueena. Lisäksi keskusta sai yhden paikan lisää ja kokoomus menetti paikoistaan kolme. Muiden puolueiden paikkamäärässä ei tapahtunut muutoksia.
Ähtärin kaupunginvaltuustoon valittiin seuraavat jäsenet kaudelle 2025–2029:
Bloquons tout

Bloquons tout (’pysäytetään kaikki’) oli Ranskassa 10. syyskuuta 2025 järjestetty maanlaajuinen protesti Ranskan hallituksen aikomia budjettileikkauksia vastaan. Sitä alettiin mainostaa sosiaalisen median alustoilla heinäkuun puolivälissä ja sen taustalla kerrottiin olevan parinkymmenen poliittisesti sitoumattoman yksityishenkilön ryhmä. Tavoitteena oli pysäyttää päivän ajaksi koko Ranskan yhteiskunta ja kaataa hallitus. Hallitus kaatui epäluottamusäänestyksessä jo kaksi päivää ennen protesteja, mutta mielenosoittajien mukaan uusi pääministeri ei muuta mitään.
Päivän aikana järjestettiin ympäri maata kaikkiaan noin 800 tapahtumaa, joihin osallistui Ranskan sisäministeriön arvion mukaan 175 000 ihmistä. Niiden yhteydessä pidätettiin muutamia satoja ihmisiä. Mielenosoitusten vaikutus jäi vähäiseksi, muun muassa 27 lukiota joutui keskeyttämään opetuksensa. Lisäksi mielenosoittajat tukkivat katuja ja sytyttivät esineitä palamaan. Toulousen ja Bordeaux’n välinen junaliikenne jouduttiin keskeyttämään vahingonteon vuoksi.
Ulla Sandbæk

Ulla Sandbæk (1. huhtikuuta 1943 Viborg – 6. syyskuuta 2025) oli tanskalainen pappi ja poliitikko. Hän toimi meppinä vuosina 1989–2004 ja kansankäräjäedustajana 2015–2019. Euroopan parlamentissa hän edusti EU-vastaista Folkebevægelsen mod EU -puoluetta ja sittemmin Junibevægelseniä. Kansankäräjillä hän kuului Alternativetiin. Sandbæk kuoli syöpään 82-vuotiaana 6. syyskuuta 2025.